ДО

ГЛАВНИЯ ПРОКУРОР

НА РЕПУБЛИКА БЪЛГАРИЯ

# ОТВОРЕНО ПИСМО

от Бойко Рашков – министър

на вътрешните работи

ГОСПОДИН ГЕШЕВ,

Появата на Ковид - 19 принуди законодателя да приеме адекватни решения за предотвратяване разпространението му и защита живота и здравето на гражданите, едно от които са измененията на чл.355, ал.1 и ал.2 НК. Още тогава Вие публично декларирахте, че това ще бъде Ваш приоритет: „Мога да уверя, че прокуратурата ще направи всичко възможно, за да подведе под отговорност всички, които поставят в риск здравето не само на околните, но и на близките си...Вярвам, че българският съд в най-скоро време ще постанови първите си осъдителни присъди“[[1]](#footnote-1).

Пандемията беше ежедневно във фокуса на общественото внимание, вкл. предмет на изследване[[2]](#footnote-2) , a данните за броя заразени и починали предизвикваше тревога. Същевременно анализът за 2020 г. показва, че за престъпления по чл. 355 НК са постановени 1000 съдебни акта, от които: 389 осъдителни и 11 оправдателни присъди; 346 споразумения. По 7 дела е наложено ефективно, а по 146 - условно лишаване от свобода на подсъдими, болшинството от които са работили в европейски страни и са се завърнали в България заради пандемията [[3]](#footnote-3).

От страницата на прокуратурата станаха известни множество конкретни случаи, като следните:

* лице на 41 г. е осъдено на 3 месеца лишаване от свобода и глоба от 10 000 лева за нарушаване на карантината, като пазарувал от хранителен магазин в с. Христо Даново;
* На 15.05.2020г. Районният съд (РС) - Варна е осъдил лице на 3 месеца условно лишаване от свобода за нарушаване на карантината, като бил открит също в магазин.

Смъртоносната опасност на заразата е причина в периода 31.03.2020г. – 31.03.2022г. МВР да извърши 1 707 274 проверки дали лица с предписания от Регионална здравна инспекция (РЗИ) спазват задължителната изолация или карантина, и да се образуват 4885 досъдебни производства (ДП)[[4]](#footnote-4).

В противоречие със заявеното от Вас г-н Гешев, прокуратурата прояви неоправдана толерантност към нарушител на правилата за карантиниране.

На 21.02.2022 г[[5]](#footnote-5). Вие, а на 01.03. т. г. и Софийска градска прокуратура (СГП), сте сезиран от МВР за преценка да започне ли разследване за престъпление по чл. 355, ал. 2 НК и да се снеме ли имунитета на Б.Н.Б. - народен представител от ПП „ГЕРБ“. На 26.01.2022 г. той е диагностициран с Ковид-19 и РЗИ – Варна го е поставила под 10-дневна изолация за лечение в домашни условия до 04.02.2022 г., за което е уведомен.

На 27.01.2022 г. в Първо РПУ - Варна е подаден списък от РЗИ с карантинирани лица, сред които и г-н Б. При проверка е установено, че в срока на карантина той е участвал като адвокат в съдебни заседания от 26.01.2022 до 04.02.2022г. на РС – Варна, ОС – Варна и АС – Варна. Въпреки че е бил заразен, г-н Б. е нарушил законовите правила и съзнавайки, че е носител на болест с тежки последици, е контактувал с неограничен брой граждани и е поставил в риск живота и здравето им, като:

**Първо**, посещавал е публични мероприятия :

 - на 31.01.2022 г. в гр. Варна е присъствал на пресконференция на народни представители от ПП ГЕРБ – СДС[[6]](#footnote-6);

**Второ**, участвал е като адвокат в открити съдебни заседания (о.с.з.) по дела в РС – Варна, Окръжен съд (ОС) – Варна, Административен съд – Варна :

* На 27.01.2021 г. – в о.с.з. по н.а.х.д. № 2085/2021 г. на Административен съд – Варна, първи тричленен състав;
* На 31.01.2022 г. – в о.с.з. по гр.д. № 20213100502655 на ОС – Варна, IV- ти състав;
* На 01.02.2022 г – 09:30ч., в о.с.з. по гр.д. № 3937/2020г. в РС – Варна, 17-ти състав, продължило от 9:30ч. до 10:11ч., заедно със страните, процесуалните им представители, вещо лице;
* На 01.02.2022 г. - 10:45ч. - в о.с.з. по н.о.х.д. № 28.2021 г. на РС – Варна, 2-ри състав;
* На 01.02.2022 г. – 13:30ч. - в о.с.з. със свидетели по
н.ч.х.д. № 2039/2020 г. на РС – Варна, 2-ри състав;
* На 01.02.2022 г. - 14:30ч. в о.с.з. по нохд. № 20213110201916 на РС – Варна, 5-ти състав. Видно от протокола, изрично заявил : **„*аз бях болен от Ковид до вчера”;***
* На 02.02.2022 г. – 15:00ч. се явил в о.с.з. по н.ч.х.д. № 2021310201230 на РС – Варна, 32-ри състав заедно със свидетели.

**Трето**, на 03.02.2022 г., той не се е явил в с.з. в 14:30 ч. по н.о.х.д. № 2514/2019 г. на РС – Варна, 36-ти състав. В молба до съда е посочил като уважителна причина **„*влошено здравословно състояние*”** и е приложил лабораторно изследване с положителен тест за Ковид-19.

Очевидно прокурорите са приели, че е осъществено престъпление по чл. 355, ал. 2 НК, но са прекратили преписката на 28.03.2022 г. на основание чл. 24, ал. 1, т. 1 НПК, като са оценили деянието за малозначително (чл. 9, ал. 2 НК) [[7]](#footnote-7). Те са игнорирали основни обстоятелства, рефлектиращи върху обществената опасност на деянието, а други са изтълкувани превратно и едностранчиво. Превръщайки се в „защитници” на г-н Б., те са приравнили многократните и демонстративни нарушения на карантината като ***,,инцидентна проява”****.* Затова ,,услужливо“ **не коментират**, че г-н Б. се е явил на седем съдебни заседания; премълчават, че на 31.01. е участвал в пресконференция; пренебрегнали са проверката на ОДМВР и изпратените им материали. Ако тези факти бяха обсъдени, изводът за малозначителност на деянието би бил невъзможен.

За да обосноват на всяка цена липса на обществена опасност, прокурорите са приели, че:

- с нарушаване на закона народният представител от ГЕРБ е преследвал **„общественополезната цел“** - да не се отлагат и бавят съдебните дела!

- **„о*трицателното засягане на обществените отношения с това деяние е явно незначително*“**, не оправдава наказателна репресия, а действията му са **„*в полза на правосъдието“*** *!*

Повече от ясно е, че:

- многократното нарушаване на предписанията за изолация от заразоносител не е поведение в полза на правосъдието, още по-малко на обществото, и е извън обхвата на чл. 9, ал. 2 НК (явна незначителна обществена опасност);

- на публични места г-н Б. е поставил в риск от заразяване депутати, граждани, служители, магистрати, адвокати, участниците в съдебни дела, журналисти. Изводът за липса на вредни последици противоречи на закона, защото по чл. 355 НК е инкриминирано нарушението на правила, мерки и др., свързани с пандемия със смъртни случаи;

- аргументът, че при пандемия „общественополезната цел” не е свързана със запазване на здравето и живота на гражданите от зараза със смъртоносна болест, а с неотлагане и бързо разглеждане на делата от съдилищата, е очевидно тенденциозен, противоречи на здравия разум, логиката и закона;

- личността и характеристичните данни на г-н Б. са бонифицирани за сметка на много по-висши човешки блага –живота и здравето на хората, които са основни права и обект на засилена защита (чл. 28 и чл.52, ал.3 КРБ)[[8]](#footnote-8).

Г-н Гешев, Вашите изявления противоречат на пасивното Ви поведение и актовете на прокурорите. За сайта ,,Епицентър“ /14 април 2020 г./ също заявявате: ,,…За мен водещо в тази ситуация е… борбата за здравето и живота на гражданите, като паралелно се вземат всички възможни…икономически мерки за времето, когато заразата ще отмине. Войната сега е за живота и здравето…“. Вие очевидно сте се съгласили с отказа да се образува ДП, въпреки липсата на обстоятелства, изключващи престъпния характер и обществената опасност на деянието на г-н Б.[[9]](#footnote-9), а следва да отмените неправилния акт по силата на чл. 126, ал. 2 КРБ. В противен случай юридическата общност и гражданите остават с впечатление, че прокуратурата не познава законите или в противоречие с чл.6, ал.1 и 2 КРБ не ги прилага еднакво спрямо всички граждани. Специалното отношение към г-н Б. в сравнение с други вече осъдени нарушители на карантината е ярък пример за потъпкване принципа на равенство, който Ви задължава да третирате всички еднакво без оглед конкретната личност и членство в партия[[10]](#footnote-10). Народният представител е поставен в привилегировано положение от Вас, няма да търпи наказателни последици, въпреки признанието на прокурорите, че е извършено квалифицирано престъпление.

Видно е, че прокуратурата не е изпълнила основната си функция да привлича към отговорност извършители на престъпления (чл. 127, т. 3 КРБ), независимо дали са депутати от ГЕРБ. Постановените актове са несъвместими с принципите на правовата държавата (справедливост, върховенство на правото и закона), след като се толерират правонарушители, вкл. заради политическа принадлежност.

Ето защо, г-н Гешев, апелирам да упражните законните си правомощия и постъпите като Главен прокурор !

БОЙКО РАШКОВ

(министър на вътрешните работи)

1. В „Монитор“/20 март 2020 г. още от Гешев: „една немалка част от гражданите не вземат на сериозно мерките за ограничаване разпространението на заразата“ … образувани са десетки наказателни производства по чл. 355 от НК – за нарушаване на наложена от властите карантина”…декларира, че прокуратурата, съвместно с МВР, НАП и други органи работи активно „за предотвратяване на всички престъпления и нарушения, които вие, журналистите, наричате спекула“. [↑](#footnote-ref-1)
2. Гергинова, Г., Преглед и анализ на дейността на прокуратура в условията на извънредно положение и извънредна епидемична обстановка и анализ на административно- наказателните и наказателните дела, свързани с пандемията от COVID-19. [↑](#footnote-ref-2)
3. Пак там, с. 90-92 [↑](#footnote-ref-3)
4. ВКП също информира, че през 2020г. са осъдени 786 души за нарушаване на карантината, 8 – с ефективно наказание „лишаване от свобода“, 244 – с условни присъди, 528 – с пробация. [↑](#footnote-ref-4)
5. С писмо Рег. № 812100-2928. [↑](#footnote-ref-5)
6. Източник: статия „Красен Кралев: Управляващите тотално са скъсали връзка с народа“, (trud.bg), 15:22ч., 31.01.2022г.: „В пресконференцията участваха варненските народните представители от ГЕРБ-СДС Славена Точева и Б. Б., които изнесоха данни за увеличените сметки за електроенергия на общините и последствията от това” [↑](#footnote-ref-6)
7. **Постановление за отказ да се образува досъдебно производство на СГП, по пр. пр.
№ 7704 от 28.03.2022 г.**: „*Ето защо по-скоро* е *налице обективна съставомерност на деянието“ (с.4),* предвид *„активното поведение на дееца, изразяващо се в нарушаване на наредба, правила или мерки, издадени против разпространението на заразна болест по хората“ (с.2)...„Принципно е налице и квалифициращо обстоятелство, тъй като … се намираме в условията на пандемия, а има и смъртни случаи от заболяването”* *(с.2 ).*Установена е и … субективна съставомерност: *„… може да се приеме, че е налице субективен елемент въпреки всички усложнения. Лицето* е *съзнавало, че има наложена задължителна изолация за пределен период от време, както и че напуска адреса си, респ. нарушава наложената му мярка”(с.5).* [↑](#footnote-ref-7)
8. Чл. 28 КРБ: „Всеки има право на живот….“ и чл.52, ал.3 КРБ :„Държавата закриля здравето на гражданите…“ [↑](#footnote-ref-8)
9. Решение 1045/03.01.2007г. по н.д. 550/2006 г. I НО на ВКС [↑](#footnote-ref-9)
10. Друмева, Е., Конституционно право, пето допълнено издание, София, СIELA 2018, с. 750. [↑](#footnote-ref-10)